**CSANÁDPALOTA VÁROS ÖNKORMÁNYZAT**

**KÉPVISELŐ-TESTÜLETÉNEK**

**28/2018. (XII.13.)**

**önkormányzati rendelete**

**a települési támogatásokról szóló 20/2018. (IX.27.) sz. önkormányzati rendelet módosításáról**

**Záradék:**

A rendelet megalkotás napja: 2018. december 12.

A rendelet kihirdetve: 2018. december 13.

A rendelet hatályba lép: 2018. december 14.

 dr. Juhász László

 jegyző

Csanádpalota Városi Önkormányzat Képviselő-testülete a szociális igazgatásról és szociális ellátásról szóló 1993. évi III. törvény 132. § (4) bekezdés g) pontjában kapott felhatalmazás alapján a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. a) pontjában meghatározott feladatkörében eljárva a következőket rendeli el:

1. **§**

A települési támogatásokról szóló 20/2018. (IX. 27.) számú önkormányzati rendelet (továbbiakban: Rendelet) az alábbi új 21/A § és 21/B §-sal egészül ki:

***„Közfoglalkoztatottak támogatása***

***21/A. §***

1. *Csanádpalota Város Önkormányzata az Önkormányzatnál a támogatás megállapításakor közfoglalkoztatási jogviszonyban álló, a város közigazgatási területén lakó-, vagy tartózkodási hellyel rendelkező és életvitelszerűen a településen élő személyek részére – a család jövedelmi viszonyaira tekintet nélkül – támogatást nyújt.*

*(2) A támogatás megállapítása hivatalból történik.*

1. *Az Önkormányzat a támogatást pénzbeli támogatásként nyújtja tárgyév december 31. napjáig, melynek összege egyszeri 10.000,- Ft.*

***Köztisztviselők, közalkalmazottak*** ***támogatása***

***21/B. §***

1. *Csanádpalota Város Önkormányzata a Csanádpalota Város közigazgatási területén dolgozó a Csanádpalotai Közös Önkormányzati Hivatalnál, a Csanádpalota Város Önkormányzatánál és az Önkormányzat gesztorságában működő intézményeknél a támogatás megállapításakor a rendelet hatálybalépésekor aktív jogviszonyban álló közalkalmazottak és köztisztviselők részére – a család jövedelmi viszonyaira tekintet nélkül – támogatást nyújt.*
2. *A támogatás megállapítása hivatalból történik, az intézményvezetők által történő adatszolgáltatás alapján, melynek összege dolgozónként 2018. január 1-től a ledolgozott hónapok arányában havi 8.000,- Ft.*
3. *Az Önkormányzat a támogatást pénzbeli támogatásként nyújtja tárgyév december 31. napjáig.”*

**2.§**

A Rendelet 26. § (1) b) pontja kiegészül az alábbi pontokkal:

*bk) közfoglalkoztatottak támogatása,*

*bl) köztisztviselők, közalkalmazottak támogatása„*

**Záró rendelkezések**

**3. §**

(1) A rendelet a kihirdetést követő napon lép hatályba.

(2) A rendelet kihirdetéséről a helyben szokásos módon a jegyző gondoskodik.

Csanádpalota, 2018. december 12.

 Nyergesné Kovács Erzsébet dr. Juhász László polgármester jegyző

*Záradék:*

A rendelet kihirdetésének napja: 2018. december 13.

dr. Juhász László

 jegyző